b'\n_START_ARTICLE_\nMozambik\n_START_SECTION_\nZgodovina\n_START_PARAGRAPH_\nPrvi prebivalci Mozambika so bili predniki ljudstva Khoiseni. Med 1. in 4. stoletjem so za\xc4\x8deli prodirati na ozemlje bantujska ljudstva, ki so nato do 15. stoletja ustanovila ve\xc4\x8d svojih dr\xc5\xbeav. V obdobju od 10. do 15. stoletja so se na severu ob obali utrdili Arabci, ki so iz svojih mest trgovali z zaledjem. Portugalci so za\xc4\x8deli kolonizirati Mozambik v za\xc4\x8detku 16. stoletja. Sredi 16. stoletja se je za\xc4\x8dela donosna trgovina s su\xc5\xbenji, ki je trajala vse do konca 19. stoletja. V letih 1825 - 1895 je bila pokorjena dr\xc5\xbeava Zulujcev. Leta 1891 so bili s sporazumom med Portugalsko in Veliko Britanijo zglajeni spori okoli meje med Mozambikom in Njaso (Malavijem), Ju\xc5\xbeno Rodezijo (Zimbabvejem). Leta 1919 je Mozambik pridobil ozemlje nekdanjih nem\xc5\xa1kih kolonij. Leta 1951 Portugalska razglasi Mozambik za \xc4\x8dezmorski teritorij. Po II. svetovni vojni se je razvil boj za neodvisnost Mozambika, ki je leta 1964 prerasel v oboro\xc5\xbeen spopad med leta 1962 ustanovljenim gibanjem FRELIMO in Portugalci. Po desetih letih bojev in s politi\xc4\x8dnimi spremembami na Portugalskem je Mozambik dne 25. junija 1975 postal neodvisen. Nova vlada je dala zavetje in podporo osvobodilnim gibanjem v Ju\xc5\xbeni Afriki (ANC) in Rodeziji (ZANU). Z ustanovitvijo enostrankarskega sistema, oslombo na Sovjetsko zvezo in izob\xc4\x8denjem politi\xc4\x8dnih nasprotnikov (RENAMO) s strani FRELIMO-a, ki sta ga podpirali Ju\xc5\xbena Afrika in Rodezija, je izbruhnila dr\xc5\xbeavljanska vojna. Sredi 80-ih let so se za\xc4\x8dele politi\xc4\x8dne in gospodarske reforme, kasneje pa tudi mirovni pogovori z RENAMO-m. Nova ustava iz leta 1990 je zagotovila ve\xc4\x8dstrankarski sistem, tr\xc5\xbeno ekonomijo in svobodne volitve. Dr\xc5\xbeavljanska vojna se je kon\xc4\x8dala s podpisom mirovnega sporazuma 4. oktobra 1992 in prihodom mirovnih sil Zdru\xc5\xbeenih narodov, UNAMOZ.'